P6_TA(2005)0367

Nepal

Euroopa Parlamendi resolutsioon Nepali kohta

Euroopa Parlament,

- võttes arvesse oma 24. veebruari 2005. aasta resolutsiooni Nepali kohta [1], milles Euroopa Parlament mõistis hukka monarhistliku võimupöörde ja nõudis tungivalt, et kuningas Gyanendral lõpetaks erakorralise seisukorra ja taaskehtestaks parlamentaarse võimu ja demokraatlikud institutsioonid;

- võttes arvesse Euroopa Liidu eesistuja 6. septembri 2005. aasta deklaratsiooni, millega tervitati Nepali Kommunistliku Partei (Maoistid) liidri Prachanda väljakuulutatud relvarahu;

- võttes arvesse ÜRO peasekretäri erinõuniku Lakhar Brahimi 2005. aasta juulis toimunud visiiti Nepali;

- võttes arvesse ELi kolmiku 4.– 6. oktoobriks 2005 kavandatud visiiti;

- võttes arvesse kodukorra artikli 115 lõiget 5,

A. arvestades, et 1. veebruaril 2005. aastal saatis kuningas Gyanendra põhiseadusevastaselt laiali valitsuse, võttis üle valitsemisõiguse ja kuulutas välja erakorralise seisukorra;

B. arvestades, et pärast monarhistilikku võimupööret on vägivalla kasutamine laienenud ja ilma valitud valitsuse olemasoluta puudub kontroll Nepali kuningliku sõjaväe üle;

C. arvestades, et monarhistlik võimupööre on tugevdanud maiostlike mässuliste positsiooni, kelle ridadesse kuulub üle 15000 võitleja ja kelle kontrolli all on mitmed Nepali piirkonnad;

D. arvestades, et seitsme partei liit, kuhu on koondunud enamus peavoolu poliitilistest parteidest, kellel oli kokku enam kui 190 kohta 205kohalisest laialisaadetud parlamendist, nõuab 1999. aasta esindajatekoja taastamist ja rahuläbirääkimisi maoistidega;

E. arvestades, et 2005. aasta mais toimusid New Delhis parteide esindajate vahelised kohtumised ning arvestades, et 2005. aasta augustis nõustus seitsme partei liit nimetama ühise meeskonna ametlikeks läbirääkimisteks;

F. arvestades, et hiljutisel 30000 inimese osalusel toimunud rahumeelsel meeleavaldusel Kathmandus nõuti umbes 12000 inimese surma põhjustanud pikaleveninud konflikti lõpetamist;

G. arvestades, et 23 miljoni elanikuga Nepal on üks maailma vaesemaid ja vähemarenenumaid riike, kus 42 % elanikest elavad allpool vaesuspiiri, 80 % elavad maapiirkondades ning kus tööpuudus on 47 %;

H. arvestades, et toimub pidev inimõiguste rikkumine, sealhulgas demokraatlike parteide juhtide ahistamine, poliitiliste ja inimõiguste aktivistide kinnipidamine, 140 ajakirjaniku vahistamine demokraatiat toetavate demonstratsioonide ajal ning ametiühingute liikmete sõnavabaduse piiramine;

I. arvestades, et jätkuvad meedia tsensuur ja nii politsei, Nepali kuningliku sõjaväe kui ka maiostlike mässuliste poolt korda saadetud tõsised inimõiguste rikkumised, sealhulgas piinamised, kinnipidamised, ümberpaigutamised, inimröövid ning sajad poliitilised ja inimõiguste aktivistid, ajakirjanikud ja ametiühingute liikmed on jätkuvalt vahi all;

J. arvestades, et Nepal on kõrgeima "kadumiste" arvuga riik maailmas ning karistamatus on laialt levinud nähtus; arvestades, et riigisiseselt ümberpaigutatud inimeste arvu kasvades tõuseb humanitaarkriisi oht;

K. arvestades, et kõik konflikti osapooled rikuvad järjekindlalt laste peamisi põhiõigusi;

L. arvestades, et EL mõistis Nepali maostlikud mässulised hukka, kuna nad kasutavad sõduritena lapsi,

1. tervitab Nepali Kommunistliku Partei (Maoistide) poolset relvarahu väljakuulutamist ja seitsme partei liidu esimesi samme selles suunas, et alustada relvastatud konflikti lahendamiseks poliitilist protsessi; nõuab maoistide relvarahu pikendamist määramata ajaks ja kuningas Gyanendralt relvarahule vastamist ning poliitiliste rühmitustega, kelle hulka peaks kuuluma ka maoistlikud mässulised, konstruktiivsete läbirääkimiste alustamist, et taastada Nepalis demokraatlikud protsessid;

2. nõuab Nepali võimudelt kohest tegutsemist, arvestades peatset kolmiku visiiti; palub neil viljaka diskussiooni huvides kohtumistel koostööd teha, et edendada rahuprotsessi ja taastada rahvusvahelise üldsuse juhiste ja julgustuse abil demokraatia;

3. kutsub kuningas Gyanendrat üles tagama parlamentaarsete demokraatlike võimude täielikku sõltumatust;

4. palub rahvusvahelisel üldsusel luua Nepali võtmepartneritest ja rahvusvahelistest organisatsioonidest (EL, USA, India ja ÜRO) koosnev siderühm, et tagada Nepali küsimusega seoses koordineeritud rahvusvaheline tegevus; teeb ettepaneku, et Euroopa Parlament nimetaks olukorda jälgima eriraportööri;

5. tervitab ÜRO algatust saata eriesindaja ja luua ÜRO inimõiguste amet Nepalis, kes jälgiksid põhjalikult inimõiguste olukorda;

6. nõuab, et võtmepartnerite siderühm organiseeriks 2002. aastal toimunud Londoni rahvusvahelisele konverentsile jätkuks oleva ürituse, mille käigus tuleks määratleda Nepali rahuprotsessi toimimiseks vajalikud põhimõtted ja väärtused ning mis tooks kokku nii rahvusvahelise üldsuse peamised osalised kui ka kuningas Gyanendra, maoistlikud mässulised ja peamised poliitilised parteid;

7. kutsub nõukogu ja liikmesriike üles jätkuvalt peatama sõjalise abi andmist; palub Nepalile antava abi ülevaatamist ning intelligentsete sanktsioonide kehtestamist, et avaldada monarhistlikule valitsusele jätkuvat survet taastada demokraatlik valitsemine ja uurida kõiki rahukõnelusteni viivaid võimalusi;

8. kutsub komisjoni ja liikmesriikide valitsusorganeid uurima põhjalikult Nepalile antavat arenguabi, et kindlustada selle kasutamine peamiselt vaesuse leevendamiseks ja riigis aset leidnud konflikti põhjustele lahenduse leidmiseks;

9. märgib, et kohalikud valimised toimuvad 2006. aasta aprillis; nõuab, et samaaegselt toimuksid parlamendivalimised; nõuab, et EL saadaks nende valimiste jälgimiseks kohale vaatlejate grupi; nõuab, et kõik poliitilised parteid saaksid täielikult valimistel osaleda;

10. mõistab teravalt hukka vägivalla kõigis selle vormides ja kõigi parteide poolt; rõhutab, et peamisi inimõigusi ja põhivabadusi tuleb Nepalis hoida ning palub seetõttu, et nii kuningas kui ka maoistid sõlmiksid rikkumiste vähendamiseks inimõigusi puudutavad lepped;

11. märgib osade poliitvangide vabastamist, kuid tunneb jätkuvalt sügavat muret selle üle, et teisi poliitilisi juhte, üliõpilasi ja inimõiguste aktiviste peetakse jätkuvalt kinni;

12. rõhutab, et meediavabaduse piiramine tuleb koheselt lõpetada ning et kõik kinnipeetud poliitvangid tuleb vabastada või neile süüdistused esitada;

13. palub kuningal rehabiliteerida 30000 Kapilvastu küla elanikku, keda vägivaldne konflikt sundis kodudest lahkuma;

14. kutsub veelkord Nepali valitsust üles taasavama Tiibeti põgenike abistamise keskust Kathmandus ja lubama dalai-laama esindusel kui ÜRO Pagulaste Ülemkomissari partneril jätkata abiteenuseid Tiibeti põgenikele;

15. teeb presidendile ülesandeks edastada käesolev resolutsioon nõukogule, komisjonile, kuningas Gyanendrale, India ja teistele Lõuna-Aasia Regionaalse Koostöö Assotsiatsiooni liikmesriikide valitsustele, ÜRO peasekretärile ja ÜRO inimõiguste ülemkomissarile.

[1] Vastuvõetud tekstid, P6_TA(2005)0058.

--------------------------------------------------